Għada mistennija tinkiser il-ħemda li ddominat il-Port il-Kbir għal dawn l-aħħar xhur, hekk kif mistenni jorbot mal-moll l-ewwel cruise liner. B'ferm inqas passiġġieri minn dak li s-soltu jġorru, il-cruise liners li se jibdew jaslu Malta huma marbuta josservaw numru ta' proċeduri stretti, Waħda mill-miżuri se tkun li qabel jitilgħu abbord il-vapur, il-passiġieri se jsirilhom swab test, filwaqt li anke l-ħaddiema Maltin, fosthom xufiera u gwidi li se jqattgħu ġurnata mal-passiġieri jridu jagħmlu test ukoll. F'intervista ma' Television Malta, il-Kap Eżekuttiv tal-Valletta Cruise Port, Stephen Xuereb qal li dan hu l-ewwel pass biex din l-industrija tibda ddawwar ir-rota. Wara ħames xhur, il-Ġimgħa filgħodu se jidħol fil-Port il-Kbir l-ewwel cruise liner: l-MSC Grandiosa, li l-Ħadd li għadda telaq mill-port ta' Genova fl-Italja. Qabel Malta, il-cruise liner fl-aħħar jiem waqaf Ruma, Napli u Palermo. Il-Kap Eżekuttiv tal-Valletta Cruise Port, Stephen Xuereb qal li l-vapur qed isegwi numru ta' miżuri u protokolli li ġew appprovati mill-awtoritajiet tas-saħħa wara għadd ta' laqgħat li saru fl-aħħar ġimgħat. Is-Sur Xuereb qal li l-passiġieri u l-membri tal-ekwipaġġ kollha rriżultaw negattiv għall-COVID wara li sarulhom diversi testijiet. "Il-crew qabel tela' fuq il-vapur qabel beda dan it-traġitt ġie ttestjat mhux darba lanqas darbtejn imma tliet darbiet. Wara l-ewwel darbtejn il-crew poġġewh in isolation għal erbatax-il ġurnata u one final test qabel tela' fuq il-vapur biex jibda x-xogħol tiegħu. Il-passiġieri għaddew minn proċess rigoruż ħafna wkoll bħala kapaċità tal-vapur hija limitata għal sebgħin fil-mija," qal il-Kap Eżekuttiv tal-Valletta Cruise Port, Stephen Xuereb. Il-cruise liner jesa' 5,000 passiġġier iżda s-Sur Xuereb qal li f'dan il-vjaġġ partikolari r-rata ta' okkupanza hija ta' 28%. Mill-1,400 passiġier abbord, is-Sur Xuereb qal li mistennija jinżlu Malta, mal-500 passiġier. Hemm diversi protokolli li jridu jiġu segwiti – il-passiġieri ma jistgħux ikunu fi gruppi ta' aktar minn ħmistax u se jsiru testijiet għall-COVID-19 fuq il-ħaddiema Maltin li jaħdmu mill-qrib mal-passiġieri. "Din kienet requirement ġdid li tawn l-MSC din il-ġimgħa stess fejn qalulna li siegħa qabel jibdew it-tours, il-bus drivers u l-gwidi jiġu l-port biex meta jidħol il-vapur jinżel crew mediku minn abbord il-vapur jagħmlulhom it-testijiet," kompla s-Sur Xuereb. Is-Sur Xuereb spjega li r-riżultat tat-testijiet se jsiru joħorġu f'temp ta' tliet kwarti. Żied jgħid li skont il-protokoll, il-passiġieri ma jistgħux jinżlu l-art għal rashom imma bilfors iridu jkunu fi gruppi organizzati mill-vapur stess. Fil-fatt, skont rapporti fil-media, familja ma tħallietx terġa' titla lura fuq il-vapur wara li ma segwitx dan ir-regolament fi tmiem waqfa fil-port ta' Napli. Is-Sur Xuereb qal Malta huwa l-ewwel pajjiż li l-port tiegħu se jkun qed jilqa' passiġieri minn destinazzjoni oħra – bil-passiġieri kollha abbord il-cruise liner huma Taljani. Żied li l-kumpanija MSC għandha bbukjati ħdax-il ġimgħa u li l-Valletta Cruise Port għandha talbiet biex cruise liners oħrajn jiġu Malta imma l-protokolli tagħhom għadhom ma ġewx approvati. Il-Kap Eżekuttiv qal li xhieda tal-ħidma li saret fl-aħħar xhur flimkein mal-awtoritajiet tas-saħħa u tat-turiżmu, Valletta Cruise Port ingħatat is-Safe Travel Stamp mill-Kunsill Dinji għall-Ivjaġġar u t-Turiżmu, li tirrikonoxxi l-protokolli li ġew adottati minħabba l-coronavirus.